
Rīgā 2022. gada 29. martā (prot. Nr. 18 7. §)
Nacionālās standartizācijas padomes nolikums
Izdoti saskaņā ar Standartizācijas likuma 6. panta otro daļu
· 1. Nacionālā standartizācijas padome (turpmāk – padome) ir koleģiāla konsultatīva institūcija, kas koordinē standartizācijas norisi.
· 2. Padome veic Standartizācijas likumā noteiktos uzdevumus.
· 3. Padomei ir šādas tiesības:
· 3.1. uzaicināt speciālistus un ekspertus piedalīties padomes sēdēs ar padomdevēja tiesībām, lai saņemtu nepieciešamo informāciju un atzinumus ar standartizāciju saistītajos jautājumos;
· 3.2. saņemt no nacionālās standartizācijas institūcijas informāciju, kas nepieciešama padomei noteikto uzdevumu īstenošanai;
· 3.3. sniegt viedokli par standartizācijas jautājumiem, kā arī izvērtēt publikācijas plašsaziņas līdzekļos un paziņojumus, kas saistīti ar standartizācijas procesu.
· 4. Padomes sastāvā ir:
· 4.1. divi Ekonomikas ministrijas pārstāvji;
· 4.2. Iekšlietu ministrijas pārstāvis;
· 4.3. Izglītības un zinātnes ministrijas pārstāvis;
· 4.4. Labklājības ministrijas pārstāvis;
· 4.5. Satiksmes ministrijas pārstāvis;
· 4.6. Vides aizsardzības un reģionālās attīstības ministrijas pārstāvis;
· 4.7. Zemkopības ministrijas pārstāvis;
· 4.8. nacionālās akreditācijas institūcijas pārstāvis;
· 4.9. nacionālās standartizācijas institūcijas pārstāvis;
· 4.10. nacionālās metroloģijas institūcijas pārstāvis;
· 4.11. Būvmateriālu ražotāju asociācijas pārstāvis;
· 4.12. Latvijas Brīvo arodbiedrību savienības pārstāvis;
· 4.13. Latvijas Darba devēju konfederācijas pārstāvis;
· 4.14. Latvijas Elektroenerģētiķu un Energobūvnieku asociācijas pārstāvis;
· 4.15. Latvijas Kvalitātes asociācijas pārstāvis;
· 4.16. Latvijas Universitāšu asociācijas pārstāvis;
· 4.17. Latvijas Tirdzniecības un rūpniecības kameras pārstāvis;
· 4.18. Latvijas Zinātņu akadēmijas pārstāvis;
· 4.19. Latvijas Informācijas un komunikācijas tehnoloģijas asociācijas pārstāvis;
· 4.20. Latvijas Būvinženieru savienības pārstāvis;
· 4.21. Latvijas Vides pārvaldības asociācijas pārstāvis;
· 4.22. Latvijas Pārtikas uzņēmumu federācijas pārstāvis;
· 4.23. Latvijas Piensaimnieku centrālās savienības pārstāvis;
· 4.24. Latvijas Patērētāju interešu aizstāvības asociācijas pārstāvis;
· 4.25. Mašīnbūves un metālapstrādes rūpniecības asociācijas pārstāvis;
· 4.26. Tehnisko Ekspertu Asociācijas pārstāvis.
· 5. Padomes priekšsēdētājs ir Ekonomikas ministrijas pārstāvis. Padomes priekšsēdētāja vietnieks ir nacionālās standartizācijas institūcijas pārstāvis. Padomes priekšsēdētāja prombūtnes laikā viņa pienākumus pilda padomes priekšsēdētāja vietnieks.
· 6. Padomes priekšsēdētājs:
· 6.1. apstiprina padomes sēžu darba kārtību;
· 6.2. sasauc un vada padomes sēdes;
· 6.3. paraksta padomes lēmumus, sēžu protokolus un citus dokumentus.
· 7. Padomes sēdes notiek vismaz vienu reizi gadā. Ārkārtas sēdi sasauc, ja to pieprasa padomes priekšsēdētājs vai vismaz viena trešdaļa no padomes locekļiem.
· 8. Padome ir lemttiesīga, ja tās sēdē piedalās vairāk nekā puse no padomes locekļiem.
· 9. Padomes lēmumu pieņemšanā piedalās padomes locekļi katrs ar vienu balsi. Padome lēmumus pieņem ar vienkāršu balsu vairākumu, atklāti balsojot. Ja balsu skaits sadalās vienādi, izšķirošā ir padomes priekšsēdētāja balss.
· 10. Padomes sēdes protokolē, un padomes lēmumus ieraksta protokolā. Padomes lēmumiem ir ieteikuma raksturs.
· 11. Padomes sekretariāta funkciju izpildi nodrošina Ekonomikas ministrija.
· 12. Atzīt par spēku zaudējušiem Ministru kabineta 2005. gada 25. janvāra noteikumus Nr. 56 "Nacionālās standartizācijas padomes nolikums" (Latvijas Vēstnesis, 2005, 16. nr.; 2009, 85. nr.; 2010, 139. nr.; 2011, 75. nr.).

